Viete si predstaviť, že by ste si svoje posledné jedlo dňa dali najneskôr o tretej?
Znie to úplne nepredstaviteľne, že? Dať si posledné jedlo o tretej poobede a potom hotovo. Nič viac. No možno sa tomu smejete, ale verte, nie je to až taký veľký nezmysel. Tvrdí to štúdia University of Alabama v Birminghame, ktorej výsledky hovoria jasne - vynechanie jedla podvečer či večer, má veľmi pozitívne účinky na naše telo - zlepší sa hladina cukru v krvi, tlak, zmierni sa stres a dokonca ľudia, ktorí po pätnástej už nejedávajú, pociťujú menší hlad. Štúdia sa zamerala na ľudí, ktorí raňajkovali v čase 6:30-9:00 a posledné jedlo si dali práve o 15.hodine. Medzi ich posledným jedlom a tým ďalším v nasledujúci deň bol aj 18 hodinový pôst. Na druhej strane bola skupina, ktorá jedla bežne, teda i v neskorších hodinách. Obe mali rovnaké potraviny, s rovnakými hodnotami tukov, sacharidov či bielkovín... A prekvapivo dobre z toho vyšli práve tí ľudia, ktorí jednoducho po tretej už nič nejedli. Výskumníci sa teda zhodli, že v budúcnosti by takéto stravovanie mohlo mať pozitívny vplyv i na ľudí, ktorých trápi cukrovka či obeztia a iné ochorenia.
Z týchto výsledkov môžu ťažiť ľudia, ktorí sa snažia schudnúť, ale i tí, ktorí chcú svojou životosprávou ovplyvniť svoj zdravotný stav. Samozrejme, nie je dobré sa do ničoho nútiť. Zo začiatku to bude chcieť veľkú dávku odvahy a asi aj motivácie. Aby ste to vydržali, musíte však dbať na svoje stravovanie ešte viac. V podstate platí, že by ste mali zjesť päť jedál denne. Hlavná autorka štúdia ale tvrdí, že všetko by malo byť prirodzené, takže naozaj poctivo sleduje svoje telo, jeho reakcie a nič zbytočne nesiľte. Tvrdí tiež, že stravovanie doobeda či na obed je oveľa zdravšie, ako neskôr. Popoludní výrazné klesá kortizol i náš metabolizmus pracuje už pomalšie. V tom čase rastie i počet hormónov únavy a spánku.
Tak čo, trúfli by ste si na takýto stravovací režim?